Esmapilgul tundub see idee lausa pöörane, selle kaitsjad aga  toovad oma seisukohtade toetuseks hulga argumente. Tähtsaim neist on muidugi see, et londikandjad ja lõvid on kunagi Põhja-Ameerikas elanud. Tõsi, tegemist oli küll mitut liiki mammutitega ja tänaseks väljasurnud ameerika lõvi ning hiiglasliku mõõkhambulise kaslasega perekonnast Smilodon. Need on loomad, kes koos paljude teiste liikidega pidid taanduma pealetungivate küttide-korilaste ees. Pleistotseeni kütid olid lõpptulemusena nõnda efektiivsed, et hävitasid mõne aastatuhandega suure osa Põhja-Ameerika megafaunast. Jäädavalt kadusid sealsetest rohtlatest ja metsadest nii mammutid, ulukhobused, kaamelid ja koopakarud kui ka kõige ohtlikumate kiskjate hulka kuuluvad lõvid koos oma võimsate mõõkhambuliste sugulastega. Tänaste indiaanlaste esivanemate korraldatud tapatalguid on tihti toodud näiteks, kui ohtlik võib inimene tegelikult olla teistele liikidele, kellega ta seda planeeti jagab.